CELEX: 32017D1333
Language: da
Date: 2017-07-11 00:00:00
Title: Rådets gennemførelsesafgørelse (EU) 2017/1333 af 11. juli 2017 om ændring af gennemførelsesafgørelse 2014/170/EU om en liste over ikke-samarbejdende tredjelande for så vidt angår bekæmpelse af ulovligt, urapporteret og ureguleret fiskeri, for så vidt angår Saint Vincent og Grenadinerne

18.7.2017   
            
            
               DA
            
            
               Den Europæiske Unions Tidende
            
            
               L 185/41
            
         RÅDETS GENNEMFØRELSESAFGØRELSE (EU) 2017/1333
   af 11. juli 2017
   om ændring af gennemførelsesafgørelse 2014/170/EU om en liste over ikke-samarbejdende tredjelande for så vidt angår bekæmpelse af ulovligt, urapporteret og ureguleret fiskeri, for så vidt angår Saint Vincent og Grenadinerne
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (1), særlig artikel 33, stk. 1,
   under henvisning til forslag fra Europa-Kommissionen, og
   ud fra følgende betragtninger:
   1.   INDLEDNING OG PROCEDURE
   
               (1)
            
            
               Ved forordning (EF) nr. 1005/2008 (»IUU-forordningen«) indføres der en EU-ordning, som skal forebygge, afværge og standse ulovligt, urapporteret og ureguleret fiskeri (»IUU-fiskeri«).
            
         
               (2)
            
            
               I IUU-forordningens kapitel VI fastlægges proceduren for identifikation af ikkesamarbejdende tredjelande, det fastsættes, hvilke foranstaltninger der kan træffes over for lande, der er identificeret som ikkesamarbejdende tredjelande, ligesom der fastsættes bestemmelser om opstilling af en liste over sådanne tredjelande, fjernelse fra listen, offentliggørelse af listen samt bestemmelser om hasteforanstaltninger.
            
         
               (3)
            
            
               Den 24. marts 2014 vedtog Rådet gennemførelsesafgørelse 2014/170/EU (2), der fastsatte en liste over ikkesamarbejdende tredjelande hvad angår bekæmpelse af IUU-fiskeri i henhold til IUU-forordningen.
            
         
               (4)
            
            
               I overensstemmelse med artikel 32 i IUU-forordningen meddelte Kommissionen ved afgørelse af 12. december 2014 (»afgørelse af 12. december 2014«) (3) Saint Vincent og Grenadinerne, at det muligvis kunne blive identificeret som et land, som Kommissionen betragter som et ikkesamarbejdende tredjeland.
            
         
               (5)
            
            
               I afgørelsen af 12. december 2014 gjorde Kommissionen rede for de vigtigste kendsgerninger og overvejelser, der ligger bag en eventuel identifikation.
            
         
               (6)
            
            
               Afgørelsen af 12. december 2014 blev meddelt Saint Vincent og Grenadinerne ledsaget af et brev dateret samme dag, hvori det blev foreslået Saint Vincent og Grenadinerne i tæt samarbejde med Kommissionen at gennemføre en handlingsplan for at rette op på det konstaterede mangler.
            
         
               (7)
            
            
               Kommissionen opfordrede navnlig Saint Vincent og Grenadinerne til: i) at træffe de nødvendige foranstaltninger til at gennemføre foranstaltningerne i den af Kommissionen foreslåede handlingsplan; ii) at vurdere gennemførelsen af disse foranstaltninger; og iii) hver sjette måned at sende en detaljeret rapport til Kommissionen om gennemførelsen af hver af disse foranstaltninger, herunder om, hvor effektivt de enkeltvis eller samlet bidrager til at sikre en fiskerikontrolordning, der fuldt ud lever op til reglerne.
            
         
               (8)
            
            
               Saint Vincent og Grenadinerne fik mulighed for at svare skriftligt og mundtligt på afgørelsen af 12. december 2014 såvel som på andre relevante oplysninger, Kommissionen havde fremsendt, således at det kunne fremlægge bevismateriale med henblik på at modbevise eller supplere de forhold, der er anført i afgørelsen af 12. december 2014. Saint Vincent og Grenadinerne blev sikret retten til at anmode om eller forelægge yderligere oplysninger.
            
         
               (9)
            
            
               Kommissionen indledte ved sin afgørelse og sit brev af 12. december 2014 en dialog med Saint Vincent og Grenadinerne og understregede, at en periode på seks måneder i princippet burde være tilstrækkeligt til at nå en aftale.
            
         
               (10)
            
            
               Kommissionen fortsatte med at indhente og efterprøve alle de oplysninger, som den anså for nødvendige. De mundtlige og skriftlige bemærkninger, som Saint Vincent og Grenadinerne fremsendte i forlængelse af afgørelsen af 12. december 2014, blev vurderet og taget i betragtning. Saint Vincent og Grenadinerne blev underrettet enten mundtligt eller skriftligt om Kommissionens overvejelser.
            
         
               (11)
            
            
               Kommissionen kom imidlertid frem til, at Saint Vincent og Grenadinerne ikke i tilstrækkelig grad havde behandlet de forhold og mangler, som var beskrevet i afgørelsen af 12. december 2014. Kommissionen konkluderede endvidere, at foranstaltningerne i handlingsplanen ikke var blevet gennemført fuldt ud. Som konsekvens vedtog Kommissionen gennemførelsesafgørelse (EU) 2017/918 (4), hvorved Saint Vincent og Grenadinerne identificeres som et ikkesamarbejdende tredjeland hvad angår bekæmpelsen af IUU-fiskeri.
            
         
               (12)
            
            
               Baseret på de undersøgelser og dialoger, som Kommissionen har udført, herunder den udvekslede korrespondance og de afholdte møder, og de bagvedliggende årsager til afgørelsen af 12. december 2014 og gennemførelsesafgørelse (EU) 2017/918, er det passende at opføre Saint Vincent og Grenadinerne på listen over ikkesamarbejdende tredjelande hvad angår bekæmpelse af IUU-fiskeri.
            
         
               (13)
            
            
               I henhold til artikel 34, stk. 1, i IUU-forordningen fjerner Rådet med kvalificeret flertal på forslag af Kommissionen et tredjeland fra listen over ikkesamarbejdende tredjelande, hvis det pågældende tredjeland godtgør, at den situation, der berettigede, at det blev opført på listen, er afhjulpet. I en afgørelse om fjernelse fra listen tages der også hensyn til, om det pågældende identificerede tredjeland har truffet konkrete foranstaltninger til varig forbedring af situationen.
            
         2.   IDENTIFIKATION AF SAINT VINCENT OG GRENADINERNE SOM ET IKKESAMARBEJDENDE TREDJELAND
   
               (14)
            
            
               Kommissionen analyserede i afgørelsen af 12. december 2014 Saint Vincent og Grenadinernes forpligtelser og vurderede landets overholdelse af de folkeretlige forpligtelser, det har som flag-, havne-, kyst- eller afsætningsstat. Med henblik på denne undersøgelse tog Kommissionen højde for parametrene i IUU-forordningens artikel 31, stk. 4-7.
            
         
               (15)
            
            
               Kommissionen gennemgik Saint Vincent og Grenadinernes overholdelse i overensstemmelse med konklusionerne i afgørelsen af 12. december 2014, de relevante oplysninger, som Saint Vincent og Grenadinerne havde fremlagt, den foreslåede handlingsplan samt de foranstaltninger, der var truffet for at rette op på situationen.
            
         
               (16)
            
            
               De vigtigste mangler, som Kommissionen påpegede i den foreslåede handlingsplan, handlede om adskillige tilfælde af manglende gennemførelse af forpligtelser i henhold til folkeretten, navnlig hvad angår manglende vedtagelse af en passende rammelovgivning, mangel på en passende og effektiv overvågnings-, kontrol- og tilsynsordning, mangel på en observatørordning og mangel på en afskrækkende sanktionsordning. Andre identificerede mangler vedrører mere generelt spørgsmålet om opfyldelsen af internationale forpligtelser, herunder regionale fiskeriforvaltningsorganisationers henstillinger og resolutioner samt betingelser for registrering af fartøjer i overensstemmelse med folkeretten. Der blev desuden konstateret manglende overholdelse af relevante organers henstillinger og beslutninger, såsom De Forenede Nationers Fødevare- og Landbrugsorganisationsinternationale handlingsplan for bekæmpelse af ulovligt, ureguleret og urapporteret fiskeri og retningslinjer for flagstaters præstationer. Oplysningerne om manglende efterlevelse af ikkebindende henstillinger og resolutioner fungerede dog kun som støttemateriale og ligger således ikke til grund for identifikationen.
            
         
               (17)
            
            
               I gennemførelsesafgørelse (EU) 2017/918 identificerede Kommissionen Saint Vincent og Grenadinerne som et ikkesamarbejdende tredjeland i henhold til IUU-forordningen.
            
         
               (18)
            
            
               For så vidt angår Saint Vincent og Grenadinernes mulige begrænsninger som udviklingsland, bemærkes det, at Saint Vincent og Grenadinernes udviklingsstatus og overordnede præstation specifikt med hensyn til fiskeri ikke er påvirket af landets generelle udviklingsniveau.
            
         
               (19)
            
            
               I betragtning af afgørelsen af 12. december 2014 og gennemførelsesafgørelse (EU) 2017/918 samt den af Kommissionen indledte dialog med Saint Vincent og Grenadinerne og udfaldet heraf, kan det konkluderes, at de foranstaltninger, som Saint Vincent og Grenadinerne har truffet på baggrund af sine forpligtelser som flagstat, ikke er tilstrækkelige til at opfylde artikel 63, 64, 91, 94 og 117 i De Forenede Nationers havretskonvention, artikel 7, 18, 19, 20 og 23 i De Forenede Nationers aftale om gennemførelse af De Forenede Nationers havretskonvention af 10. december 1982 for så vidt angår bevarelse og forvaltning af fælles fiskebestande og stærkt vandrende fiskebestande og artikel III, stk. 8, i De Forenede Nationers aftale om fremme af fiskerfartøjers overholdelse af internationale bevarings- og forvaltningsforanstaltninger på åbent hav.
            
         
               (20)
            
            
               Saint Vincent og Grenadinerne har således ikke opfyldt sine folkeretlige forpligtelser som flagstat til at forebygge, afværge og standse IUU-fiskeri.
            
         3.   OPSTILLING AF EN LISTE OVER IKKESAMARBEJDENDE TREDJELANDE
   
               (21)
            
            
               Saint Vincent og Grenadinerne bør i betragtning af de konklusioner, der er draget, og i overensstemmelse med artikel 33 i IUU-forordningen tilføjes til listen over ikkesamarbejdende tredjelande, der er opstillet ved gennemførelsesafgørelse 2014/170/EU. Denne afgørelse bør derfor ændres i overensstemmelse hermed.
            
         
               (22)
            
            
               Opførelsen af Saint Vincent og Grenadinerne på listen over ikkesamarbejdende tredjelande hvad angår bekæmpelse af IUU-fiskeri indebærer anvendelsen af de foranstaltninger, der er fastsat i artikel 38 i IUU-forordningen. Ifølge artikel 38, stk. 1, i IUU-forordningen er import af fiskevarer fanget af fiskerfartøjer, der fører ikkesamarbejdende tredjelandes flag, forbudt. I Saint Vincent og Grenadinernes tilfælde bør dette forbud omfatte alle bestande og arter, nemlig alle fiskevarer som defineret i artikel 2, stk. 8, i IUU-forordningen, eftersom de manglende passende foranstaltninger over for IUU-fiskeri, der har ført til, at Saint Vincent og Grenadinerne blev identificeret som et ikkesamarbejdende tredjeland, ikke er begrænset til en bestemt bestand eller art.
            
         
               (23)
            
            
               Det bemærkes, at IUU-fiskeri nedfisker bl.a. fiskebestandene, ødelægger marine levesteder, underminerer bevarelsen og den bæredygtige udnyttelse af havets ressourcer, fordrejer konkurrencen, sætter fødevaresikkerheden på spil, stiller ærlige fiskere urimeligt dårligt i konkurrencen og svækker kystsamfundene. På baggrund af omfanget af de problemer, som IUU-fiskeri medfører, er det nødvendigt, at Unionen hurtigt gennemfører foranstaltningerne over for Saint Vincent og Grenadinerne som ikke-samarbejdende tredjeland. Denne afgørelse bør derfor træde i kraft dagen efter offentliggørelsen i Den Europæiske Unions Tidende.
            
         
               (24)
            
            
               I fald Saint Vincent og Grenadinerne påviser, at den situation, der berettigede, at landet blev opført på listen, er blevet afhjulpet, fjerner Rådet med kvalificeret flertal på forslag af Kommissionen Saint Vincent og Grenadinerne fra listen over ikkesamarbejdende tredjelande i overensstemmelse med artikel 34, stk. 1, i IUU-forordningen. I en afgørelse om fjernelse fra listen bør der også tages der hensyn til, om Saint Vincent og Grenadinerne har truffet konkrete foranstaltninger til varig forbedring af situationen —
            
         VEDTAGET DENNE AFGØRELSE:
   Artikel 1
   »Saint Vincent og Grenadinerne« tilføjes bilaget til gennemførelsesafgørelse 2014/170/EU.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   
      Udfærdiget i Bruxelles, den 11. juli 2017.
      
         
            På Rådets vegne
         
         T. TÕNISTE
         
            Formand
         
      
   
   
      (1)  EUT L 286 af 29.10.2008, s. 1.
   
      (2)  Rådets gennemførelsesafgørelse 2014/170/EU af 24. marts 2014 om en liste over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT L 91 af 27.3.2014, s. 43).
   
      (3)  Kommissionens afgørelse af 12. december 2014 om underretning af et tredjeland, som efter Kommissionens opfattelse muligvis kan identificeres som et ikke-samarbejdende tredjeland i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT C 453 af 17.12.2014, s. 5).
   
      (4)  Kommissionens gennemførelsesafgørelse (EU) 2017/918 af 23. maj 2017 om identifikation af Saint Vincent og Grenadinerne som et ikke-samarbejdende tredjeland med hensyn til bekæmpelse af ulovligt, urapporteret og ureguleret fiskeri (EUT L 139 af 30.5.2017, s. 70).